পার্ট টু পরীক্ষার আগেই ওভারল্যান্ড পত্রিকায় লেখালিখি শুরু করেন। কিছুদিনের মধ্যেই বুঝতে পারেন সাংবাদিকতা তাঁর Cup of tea নয়। তখন ওভারল্যান্ডে কার্টুনিস্ট ছিলেন চণ্ডী লাহিড়ি। অফিস যাতায়াতের সুবাদে প্রায়ই তাঁর সঙ্গে দেখা হত। তাঁর আঁকা দেখে মনে হয়েছিল এই পেশাটা ‘এক্সপ্লোর’ করা যেতে পারে। কারণ কুট্টি, লক্ষ্মণরা তাঁকে ইতিমধ্যেই গোপণে ফুসলে নিয়ে গিয়েছিলেন এমন এক রুচিতে যেখানে রাজনৈতিক মত প্রকাশের ভঙ্গিমাটা ছবির ভাষায় ভাবতে শুরু করেছিলেন সেন্টু। বলছিলেন একটাই তার প্লাসপয়েন্ট ছিল সেটা হল রাজ্যের রাজনীতি সম্পর্কে সম্যক ধারণা। তবে প্রথা মেনে ছবি আঁকাটা তাঁর কখনওই শেখা হয়নি। অথচ ভালো লাগাটা আছে। এরকম একটা half boiled অবস্থা থেকে সেন্টু শুরু করলেন কাজ।